2009/0127 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel), milles käsitletakse

nõukogu seisukohta Euroopa Parlamendi ja nõukogu otsuse ettepaneku (millega muudetakse otsust 573/2007/EÜ, millega luuakse üldprogrammi „Solidaarsus ja rändevoogude juhtimine” raames Euroopa Pagulasfond aastateks 2008–2013 ja tunnistatakse kehtetuks nõukogu otsus 2004/904/EÜ) vastuvõtmise kohta (ELi ühise ümberasustamisprogrammi loomine)

1. Taustteave

Euroopa Parlamendile ja nõukogule ettepaneku edastamise kuupäev (KOM(2009) 456 (lõplik) – 2009/0127 COD): || 3. september 2009

Euroopa Parlamendi esimese lugemise seisukoha vastuvõtmise kuupäev: || 18. mai 2010

Nõukogu seisukoha vastuvõtmise kavandatav kuupäev: || 8. märts 2012

2. Komisjoni ettepaneku eesmärk

Komisjoni ettepanekul on kaks eesmärki: ühest küljest suurendada pagulaste ümberasustamist Euroopa Liitu – nii absoluutarvudes kui ka nende liikmesriikide arvult, kellel on riiklikud ümberasustamisprogrammid – ja teisest küljest saata tugev poliitiline signaal selle kohta, kui tähtsaks EL peab püsilahenduste pakkumist pagulastele, eelkõige kõige haavatavamatele. Selle saavutamiseks tuleb algatada ELi ühine ümberasustamisprogramm. Selle loomise tulemuseks peaks olema paremini kooskõlastatud ELi lähenemisviis ümberasustamisele.

3. Märkused nõukogu seisukoha kohta

Nõukogu seisukoht kujunes pikkade läbirääkimiste tulemusel. Pärast Euroopa Parlamendi esimese lugemise seisukohta (esitatud 18. mail 2010) ei jõudnud kaasseadusandjad kompromissile institutsioonide erimeelsuse tõttu menetluse valimisel iga-aastaste ümberasustamisprioriteetide määramiseks Euroopa tasandil (kas delegeeritud või rakendusaktide vastuvõtmise menetlus). Patiseisust saadi läbirääkimistel üle tänu eesistujariigi ettepanekule, mille ta esitas 2011. aasta detsembri lõpus. Kompromissettepanek põhineb asjaolul, et Euroopa Pagulasfond tegutseb üksnes 2013. aasta lõpuni. See tähendab, et 2012. aastal toimuma pidav kohustuste võtmine on praeguse fondi tegutsemisaja viimane. See omakorda tähendab, et ei ole vajadust luua menetlust iga-aastaste ümberasustamisprioriteetide määramiseks, sest neid prioriteete määrataks vaid kord enne praeguse fondi tegevuse lõppemist. Leitud lahendus on muuta ELi 2013. aasta konkreetsed ümberasustamisprioriteedid otsuse I lisa lahutamatuks osaks.

Pärast Euroopa Parlamendi esimese lugemise seisukoha vastuvõtmist (18. märtsil 2010) jõudsid kaasseadusandjad lahendamata küsimusi arutades lõpuks ettepaneku sisu suhtes kokkuleppele 9. veebruari 2012. aasta kolmepoolsel kohtumisel. Ainus lahendamata jäänud küsimus puudutas ettepaneku õiguslikku alust.

10. veebruaril saatis justiits- ja siseasjade komisjoni esimees kirja nõukogu eesistujariigile, milles kinnitas raportööride ja variraportööride nõusolekut nõukogu toetatava tekstiga ja teatas, et kui see tekst peaks edastatama järgmise plenaaristungi käigus ametlikult Euroopa Parlamendile kui nõukogu esimese lugemise seisukoht kõnealuse seadusandliku ettepaneku suhtes, teeb ta ettepaneku, et justiits- ja siseasjade komisjoni liikmed ja seejärel täiskogu kiidaksid selle heaks ilma parandusteta. COREPER kohtus 15. veebruaril, et arutada ettepaneku õiguslikku alust. 22. veebruaril kinnitas COREPER nõusolekut esitada tekst nõukogule vastuvõtmiseks.

Allpool on esitatud ühise seisukoha ja komisjoni algse ettepaneku peamised erinevused.

ELi ühiste prioriteetide määramine (artikli 1 lõike 1 punkt a)

Ühisseisukohas on loetletud otsuses esitatud ümberasustamisprioriteedid, erinevalt komisjoni algsest ettepanekust, mille kohaselt ELi ühised ümberasustamisprioriteedid tuli määrata igal aastal komiteemenetluse alusel. Kuna praegune Euroopa Pagulasfond tegutseb kuni 2013. aasta lõpuni, määrab otsus ümberasustamisprioriteedid vaid üheks aastaks. Seepärast on kõnealuse aasta prioriteetide loetlemine käesolevas otsuses komisjoni ettepanekuga kooskõlas. ELi ühiste ümberasustamisprioriteetide määramise mehhanism on nähtud ette õigusaktis, millega luuakse uus Varjupaiga- ja Rändefond aastateks 2014–2020.

ELi ühised ümberasustamisprioriteedid 2013. aastaks (artikli 1 lõike 1 punkt a)

Ühisseisukohas sätestatud ELi ühised ümberasustamisprioriteedid 2013. aastaks hõlmavad 3 prioriteedirühma: 1) piirkondlike kaitseprogrammide rakendamiseks määratud riikidest või piirkondadest pärinevad isikud, 2) konkreetsesse haavatavasse rühma kuuluvad isikud, 3) pagulased konkreetsest riigist või piirkonnast. Kaks esimest prioriteedirühma on kindlaks määratud üldiselt ja need lähtuvad kategooriatest, mis on sätestatud otsuse 573/2007/EÜ (millega luuakse Euroopa Pagulasfond aastateks 2008–2013) artikli 13 lõikes 3. Võrreldes otsusega 573/2007/EÜ lisatakse ühisseisukohas haavatavate rühmade hulka järgmised: vägivalla või piinamise ohvrid ja isikud, kes õigusliku või füüsilise kaitsega seotud põhjustel vajavad erakorralist ja kiiret ümberasustamist.

Kolmandat prioriteedirühma nimetatakse konkreetseteks ELi ühisprioriteetideks 2013. aastaks ja nende prioriteetide nimekiri on esitatud käesoleva otsuse lisas. Nimekiri on koostatud ÜRO Pagulaste Ülemvoliniku Ameti koostatud ümberasustamiskriteeriumite ja iga-aastase ümberasustamisvajaduste prognoosi alusel, võttes arvesse, kus oleks ELi ühismeetmeil märkimisväärne mõju kaitsevajaduste rahuldamisel. See on kooskõlas komisjoni ettepanekuga.

Kindel summa iga ümberasustatud isiku kohta (artikli 1 lõike 1 punkt b)

Ühisseisukoht muudab komisjoni ettepanekut, pakkudes vastavalt prioriteetidele välja suurema fikseeritud summa, mida fond maksab iga ümberasustatud isiku kohta neile liikmesriikidele, kes ei ole fondi sel otstarbel varem kasutanud. Kui otsuse 573/2007/EÜ (millega luuakse Euroopa Pagulasfond aastateks 2008–2013) artikli 13 lõikes 3 on sätestatud, et liikmesriigid saavad vastavalt otsuses sätestatud prioriteetidele fikseeritud summa, 4000 eurot iga ümberasustatud isiku kohta, siis ühisseisukohas nähakse ette 6000 eurot iga ümberasustatud isiku kohta neile liikmesriikidele, kes saavad fondilt fikseeritud summa esmakordselt, ja 5000 eurot neile liikmesriikidele, kes on saanud fondilt fikseeritud summa enne vaid ühel korral. Selle paranduse eesmärk on innustada käivitama ümberasustamisprogramme neid liikmesriike, kes ei ole seda enne teinud. See on üldjoontes kooskõlas komisjoni eesmärgiga, et rohkemad liikmesriigid asustaksid ELi ümber rohkem inimesi.

Ettepaneku õiguslik alus

Komisjoni 2009. aasta ettepanek põhines algselt Euroopa Ühenduse asutamislepingu artikli 63 lõike 2 punktil b, kuid koondteatises Lissaboni lepingu jõustumise mõju kohta käimasolevatele institutsioonidevahelistele otsustamismenetlustele on märgitud õiguslikuks aluseks Euroopa Liidu toimimise lepingu artiklid 78 ja 80 (viimane käsitleb ELi-sisest solidaarsust). Viidates sellele artiklile koos Euroopa Liidu toimimise lepingu artikliga 78, rõhutatakse, et väljapakutud meetmete eesmärk on tagada „jõupingutuste tasakaalustamine”, nagu seda on nimetatud Euroopa Ühenduse asutamislepingu artiklis 63. Nõukogu on siiski seisukohal, et Lissaboni lepingu kohaselt oleks korrektne õiguslik alus Euroopa Liidu toimimise lepingu artikli 78 lõike 2 punkt g ja et Euroopa Liidu toimimise lepingu artikkel 80 ei saa olla õiguslik alus, isegi mitte täiendav.

13. veebruaril avaldas eesistujariik Taani dokumendi, mis sisaldas kaht valikuvõimalust, millest üks oli teha ettepanek lisada põhjendus osundusega Euroopa Liidu toimimise lepingu artiklile 80. COREPER otsustas 15. veebruaril säilitada ettepaneku õigusliku alusena üksnes Euroopa Liidu toimimise lepingu artikli 78 lõike 2 punkti g. COREPER kinnitas seda seisukohta 22. veebruaril. Tekst saadeti nõukogule vastuvõtmiseks 8. märtsil.

Ehkki see ei ole kooskõlas koondteatisega, võib komisjon toetada üksnes Euroopa Liidu toimimise lepingu artikli 78 lõike 2 punktist g koosnevat õiguslikku alust, sest Euroopa Liidu toimimise lepingu artikli 80 (mis iseenesest ei moodusta õiguslikku alust) väljajätmine ei mõjuta ettepaneku sisu ja on kooskõlas Lissaboni lepingu vastavustabelitega. Peale selle on see kooskõlas hiljuti siseasjade valdkonnas vastuvõetud mitmeaastase finantsraamistiku ettepanekutega, mis on vastu võetud osutamata Euroopa Liidu toimimise lepingu artiklile 80. Põhjenduse lisamist võib komisjon toetada, sest see rõhutab solidaarsuse olulisust Euroopa ühises varjupaigasüsteemis ja osutab selgesõnaliselt Euroopa Liidu toimimise lepingu artiklile 80.

4. Komisjoni deklaratsioon

Euroopa Liidu toimimise lepingu artiklile 80 ja solidaarsuse põhimõttele osutava põhjenduse üle peetavate läbirääkimiste raames palus Euroopa Parlament komisjonil esitada deklaratsiooni oma algatusõiguse kohta valida õiguslikke aluseid tulevikus.

Komisjon nõustus selle taotlusega. Deklaratsiooni tekst on järgmine.

KOMISJONI DEKLARATSIOON

Kompromissi vaimus ja selleks, et tagada ettepaneku viivitamatu vastuvõtmine, on komisjon nõus ettepaneku lõpliku tekstiga, kuid märgib, et see ei piira tema algatusõigust õiguslike aluste valimisel, eelkõige seoses Euroopa Liidu toimimise lepingu artikli 80 kasutamisega tulevikus.

5. Kokkuvõte

Ühisseisukoht on kooskõlas komisjoni algse eesmärgiga tagada rohkemate pagulaste ümberasustamine Euroopa Liitu, suurendades nii ümberasustatavate pagulaste kui ka selliste liikmesriikide arvu, kellel on riiklikud ümberasustamisprogrammid. See võimaldab strateegilisemat ümberasustamist Euroopa Liitu. Nõukogu seisukoht on üldiselt kooskõlas komisjoni ettepanekuga ja seda võib toetada.